Keywords

Summary



Keywords

1. Znamka Skupnosti – Opredelitev in pridobitev znamke Skupnosti – Absolutni razlogi za zavrnitev – Znamke brez razlikovalnega učinka – Tridimenzionalne znamke, ki ustrezajo obliki proizvoda – Razlikovalni učinek – Merila za presojo – Zadevna oblika je „različica“ običajnih oblik zadevne vrste proizvoda – Okoliščina, ki ne zadošča za to, da znamka pridobi razlikovalni učinek

(Uredba Sveta št. 40/94, člen 7(1)(b))

2. Znamka Skupnosti – Opredelitev in pridobitev znamke Skupnosti – Absolutni razlogi za zavrnitev – Znamke brez razlikovalnega učinka – Preizkus znaka s strani pristojnega organa – Upoštevanje vseh upoštevanih dejstev in okoliščin, skupaj z dejanskim dojemanjem znaka s strani potrošnikov ob izključitvi dojemanja, ki je posledica uporabe znaka

(Uredba Sveta št. 40/94, člena 7(1)(b) in 3)

3. Znamka Skupnosti – Opredelitev in pridobitev znamke Skupnosti – Absolutni razlogi za zavrnitev – Znamke brez razlikovalnega učinka – Tridimenzionalne znamke, ki ustrezajo obliki proizvoda – Kakovosten dizajn – Okoliščina, ki ne zadošča za to, da znamka pridobi razlikovalni učinek

(Uredba Sveta št. 40/94, člen 7(1)(b))

Summary

1. Merila za presojo razlikovalnega učinka, v smislu člena 7(1)(b) Uredbe 40/94 o znamki Skupnosti, tridimenzionalnih znamk, sestavljenih iz oblike samega proizvoda, se ne razlikujejo od meril, ki se uporabljajo za druge kategorije znamk. Vendar v okviru uporabe teh meril zaznavanje upoštevne javnosti ni nujno enako v primeru tridimenzionalne znamke, sestavljene iz oblike samega proizvoda, kot v primeru besedne ali figurativne znamke, ki jo sestavlja znak, ki je neodvisen od proizvodov, ki jih znamka označuje. Povprečni potrošniki namreč običajno ne sklepajo na izvor proizvodov iz njihove oblike ali oblike njihove embalaže, če ni grafičnih ali besednih elementov, in bi se torej lahko izkazalo težje ugotoviti razlikovalni učinek take tridimenzionalne znamke kot besedne ali figurativne znamke.

V teh okoliščinah, bolj ko se prijavljena oblika približuje obliki, v kateri se najbolj verjetno pojavlja zadevni proizvod, toliko verjetneje je, da navedena oblika nima razlikovalnega učinka. Samo znamka, ki pomembno odstopa od standarda ali navad sektorja in zato izpolnjuje svojo bistveno nalogo označbe izvora, ima razlikovalni učinek v smislu navedene določbe.

Zato v primeru, da ima tridimenzionalna znamka obliko proizvoda, za katerega je zahtevana registracija, zgolj dejstvo, da naj bi bila ta oblika „različica“ ene od običajnih oblik proizvodov, ne zadostuje za ugotovitev, da ima navedena znamka razlikovalni učinek. Vedno je treba preveriti, ali taka znamka običajno osveščenemu, razumno pozornemu in preudarnemu povprečnemu potrošniku tega proizvoda omogoča, da – ne da bi izvedel analizo in ne da bi bil posebej pozoren – razlikuje zadevni proizvod od proizvodov drugih podjetij.

(Glej točke od 30 do 32.)

2. Za presojo, ali znamka ima razlikovalni učinek v smislu člena 7(1)(b) Uredbe št. 40/94 o znamki Skupnosti ali ne, Urad za usklajevanje na notranjem trgu – ali v primeru tožbe Sodišče prve stopnje – upošteva vsa upoštevna dejstva in okoliščine.

V zvezi s tem, četudi bi bilo treba to presojo opraviti glede na domnevno zaznavanje običajno osveščenega, razumno pozornega in preudarnega povprečnega potrošnika proizvodov ali storitev, za katere je zahtevana registracija, ni mogoče izključiti, da bi lahko dokazi glede učinkovitega zaznavanja znamke s strani potrošnikov v določenih primerih privedli do drugačne odločitve UUNT ali v primeru tožbe Sodišče prve stopnje.

Da pa bi prispevali k pridobitvi razlikovalnega učinka znamke, morajo ti dokazi dokazovati, da se potrošnikom ni bilo treba navajati na znamko z uporabo, ampak da jim je ta takoj omogočala razlikovati proizvode ali storitve, označene z znamko, od proizvodov ali storitev konkurenčnih podjetij. Kot je namreč pravilno navedel UUNT, bi določba člena 7(3) Uredbe št. 40/94 izgubila pomen, če bi morala biti znamka registrirana v skladu z odstavkom (1)(b) istega člena zato, ker je razlikovalni učinek pridobila z uporabo.

(Glej točke od 48 do 50.)

3. Okoliščina, da imajo proizvodi kakovosten dizajn, ne pomeni nujno, da znamka, ki je sestavljena iz tridimenzionalne oblike teh proizvodov, od začetka omogoča razlikovanje navedenih proizvodov od proizvodov drugih podjetij v smislu člena 7(1)(b) Uredbe št. 40/94 o znamki Skupnosti.

(Glej točko 68.)